Publicâts i documents de conference stampe dal Comitât 482 sui tai previodûts pe tutele de lenghe furlane inte finanziarie regjonâl 2014. Lei chi il Comunicât pe Stampe e il Document su la scuele.
05/12/13
05/06/13
Cunvigne a Udin su la Cjarte europeane des lenghis
Al mancje aromai pôc par rivâ ai vincj agns de adozion de bande dal Consei de Europe de Cjarte des lenghis regjonâls o minoritariis.
Un apontament che al ufrìs il spont al Dipartiment di Siencis Juridichis e ae catedre Jean Monnet in guvier e politichis de Union Europeane de Universitât di Udin par inmaneâ une cunvigne internazionâl che e à par titul "Vincj agns di Cjarte europeane des lenghis regjonâls o minoritariis. Lenghis, dirits, citadinance: Friûl-Vignesie Julie, Italie, Europe, Mediterani" e che si davuelzarà a Udin joibe ai 6 (Sale Gusmani, li de sede de Universitât di Palaç Antonini) e vinars ai 7 di Jugn (Sale Pasolini dal Palaç de Regjon in vie Sabbadini).
Si trate di une ocasion impuartante par fâ il pont su la situazion des politichis di tutele e di promozion des lenghis minorizadis intal stât talian e in Europe. Tra i ospits ancje il Comitât 482.
Par ducj i detai su la iniziative baste dâ un cuc achì.
Un apontament che al ufrìs il spont al Dipartiment di Siencis Juridichis e ae catedre Jean Monnet in guvier e politichis de Union Europeane de Universitât di Udin par inmaneâ une cunvigne internazionâl che e à par titul "Vincj agns di Cjarte europeane des lenghis regjonâls o minoritariis. Lenghis, dirits, citadinance: Friûl-Vignesie Julie, Italie, Europe, Mediterani" e che si davuelzarà a Udin joibe ai 6 (Sale Gusmani, li de sede de Universitât di Palaç Antonini) e vinars ai 7 di Jugn (Sale Pasolini dal Palaç de Regjon in vie Sabbadini).
Si trate di une ocasion impuartante par fâ il pont su la situazion des politichis di tutele e di promozion des lenghis minorizadis intal stât talian e in Europe. Tra i ospits ancje il Comitât 482.
Par ducj i detai su la iniziative baste dâ un cuc achì.
02/06/13
Par cuale Republiche fasìno fieste?
Cuale ise la maniere miôr par celebrâ la fieste de Republiche taliane? Nô o pensìn che e sarès chê di lassâ in bande fiestis e paradis par meti in vore invezit ce che e dîs la Costituzion che di chê Republiche e varès di jessi la anime e la tressadure. Magari cussì no a son ancjemò tancj i articui e i intindiments de cjarte costituzionâl che no son metûts in vore o lu son in maniere une vore parziâl. Al è il câs, juste par fâ un esempli, dai articui 3 e 6 de Costituzion che a previodin la tutele des minorancis linguistichis e la paritât di dirits / no discriminazion ancje sul plan linguistic. Par chest o varessin vût miôr che chel milion e mieç (plui o mancul) di euros che si spindin pe parade militâr a Rome a fossin stâts invistîts inte promozion de diversitât linguistiche. O saressin stâts contents distès però ancje se ju vessin spindûts par inviâ politichis ativis intal cjamp dal lavôr. Chel stes lavôr che, daûr de Costituzion, al è la fonde de Republiche. E alore, cun tancj articui de Costituzion disaplicâts o pierdûts par strade, cun tancj di lôr cence lavôr e di consecuence cu la sô fonde che e clope, par cuale Republiche varessino di fâ fieste?
07/05/13
Candidâts retôrs, Pascolo al sosten il document dal Comitât 482
Pe sô funzion centrâl inte formazion, ma massime pal fat di jessi nassude de mobilitazion dal popul furlan, la Universitât di Udin e varès di jessi un dai cûrs e dai cjâfs de politiche linguistiche pal furlan, ma ancje pal sloven e pal todesc che si fevelin inte nestre tiere. Magari cussì no, fale cualchi ecezion singule, fin cumò nol è stât cussì.
Al è duncje impuartant savê ce che a pensin in proposit i candidâts retôrs. Il Comitât 482, cemût che al à fat pes elezions regjonâls, al à metût adun un document cun diviersis domandis / propuestis che al è stât consegnât ai trê candidâts.
Fin cumò, l'unic candidât che al à rispuindût al è stât Paolo Pascolo e lis sôs rispuestis a van inte direzion che o volaressin che la Universitât furlane e cjapàs. Viodìn alore ce che i eletôrs de Universitât a decidaran.
Intal spazi dai coments cualchi element plui in detai.
19/04/13
Regjonâls 2013: candidâts e lenghis propriis, cualchi valutazion
Il document dal Comitât 482 pes elezions regjonâls dal 2013 al sburtave par un cambiament di mentalitât inte politiche regjonâl par finîle di pensâ che promovi e doprâ in maniere normâl furlan, sloven e todesc al sedi alc di imponût de leç o, piês ancjemò, une straçarie, e tacâ invezit a viodi chestis lenghis tant che une ricjece par ducj dal pont di viste de cressite culturâl, sociâl e ancje economiche. Magari cussì no, a lei lis rispuestis che nus son rivadis, si viôt benon che chest cambiament no si lu à ancjemò vût; no almancul framieç dai candidâts ae presidence de Regjon.
Doi di lôr - Bandelli (UAR) e Galluccio (M5S) - no àn nancje rispuindût e si à cussì pierdût la ocasion di capî cemût che le pensin su cheste tematiche. Dispès però il no rispuindi al è za di bessôl une rispueste. Dai doi che invezit a àn rispuindût - Serracchiani (coalizion di centri çampe) e Tondo (coalizion di centri diestre) - si pues dî che, se si fevelàs di un incuintri di boxe, e varès vinçût la Serracchiani, ma dome ai ponts. Come a dî che il lavôr di fâ al è ancjemò tant.
Un dât interessant però al rive però dai candidâts di liste là che intal campion che si ur à mandât il document, plui o mancul uns cincuante, al à rispuindût une disine e in chest câs la adesion aes nestris propuestis e je stade totâl o pôc mancul. Al è duncje impuartant centrâsi su chei par vê in Consei regjonâl - di là di cui che al vinçarà - un grup di conseîrs atents a chescj temis e pronts a impegnâsi par sburtâ chel cambiament di mentalitât che si diseve sul imprin.
Achì o cjatais dutis lis rispuestis che nus son rivadis e une riflession finâl su cheste iniziative.
15/04/13
Regjonâls 2013: lis rispuestis dai candidâts aes nestris propuestis
Par che il teme des lenghis propriis dal Friûl – Vignesie Julie nol vegni lassât fûr dal dibatiment pes elezions regjonâls dai 21 e dai 22 di Avrîl, il Comitât 482, adun cuntune vincjine di realtâts che a son espression des comunitâts di lenghe furlane, slovene e todescje (de Filologjiche ae associazion slovene Edinost, di Onde Furlane a La Patrie dal Friûl, dal setemanâl La Vita Cattolica ae Union Scritôrs Furlans, dal Novi Matajur al Istitût Tellini, dal Comitât pe Autonomie dal Friûl al Diari, e v.i.), a àn metût jù il document “Lenghis propriis, fonde di autoguvier eoportunitât di cressite par ducj” là che a son dentri un pocjis di domandis/propuestis pai candidâts in corse pe presidence de Regjon e pes listis che ju poin.
Martars ai 16 di Avrîl, a 11.15 di matine, alì di palaç Mantica a Udin, al è in program un incuintri public / conference stampe là che si darà comunicazion des rispuestis dai candidâts. Il test al è svilupât su cinc sezions e al presente in dut vincj ponts cun rispueste separade. Ta cheste maniere si vûl permeti a ogni candidât di acetâ e di impegnâsi a svilupâ lis azions proponudis ancje in maniere parziâl. Al sarà cussì plui sempliç permeti a ducj i citadins di capî lis posizions in cjamp, cence che nissun candidât al puedi dî che nol à rispuindût par vie che nol veve alternative ae acetazion in bloc dal document.
01/03/13
Evitìn di dî "ca..dis"!
Ospit di une trasmission radiofoniche de RAI regjonâl, il president dal Friûl - Vignesie Julie al varès dite che par lui la leç su la lenghe furlane imbastide intant de aministrazion Illy e je une "ca..de" e che pal furlan i bêçs si podeve spindiju cuant che si veve bondance, no cumò che e je criùre. La gnove e ven segnalade e comentade intal sît internet dal setemanâl "La Vita Cattolica", cemût che si pues lei achì.
Che pal president de Regjon il furlan nol fos une prioritât si lu veve za capît. Lui stes lu veve declarât sul imprin de legjislature. Chel istès di un rapresentant des istituzions, clamadis par primis a mostrâ rispiet pes leçs e pe lôr metude in vore, e dal president di une Regjon che là sô reson di autonomie aromai e je dome la presince maioritarie di comunitâts che a fevelin une lenghe divierse di chê dal stât, si saressin spietât un compuartament diviers. Si saressin spietâts plui rispiet pai principis che o cjatìn tes convenzions europeanis (che ancje il Friûl - VJ al è clamât a rispietâ), te Costituzion de Republiche taliane, tal Statût di Autonomie e tes leçs statâls e regjonâls; plui rispiet par ducj chei furlans che i tegnin ae lôr lenghe e ae lôr identitât.
O vin simpri cirût di mantignî un nivel di rispiet pes istituzions, ancje cuant che lis vin contestadis pai lôr compuartaments, ma cui che nol à rispiet nol merete rispiet. Se o vin di fevelâ di bêçs straçâts in timps di criùre, no acetìn lezions di cui che cul so pat cun Tremonti al à obleât la nestre Regjon - ven a dî ducj i citadins dal Friûl - Vignesie Julie - a dâi al guvier talian 370 milions ad an in cambi di promessis vueidis. I 370 milions ad an che Tondo i à regalât a Rome a corispuindin ae cifre che la sô aministrazion (basantsi sui numars de finanziarie dal 2013) e spindarès pal furlan in 222 agns. Cui isal alore che al strace pardabon i bêçs? Cui isal - par doprâ lis peraulis di Tondo - chel che al fâs pardabon "ca..dis"?
26/02/13
ZFD 2013. Al covente cambiâ.
Si jere ai 27 di Fevrâr dal 2004 cuant che il Comitât 482 al veve inmaneât la prime iniziative pe Zornade Furlane dai Dirits. Un apontament pensât di une bande par fâ il pont su la situazion dai dirits linguistics e nazionâi dai furlans, ma ancje di chês altris comunitâts che a formin il Friûl, e di chê altre bande par ricuardâ la impuartance de mobilitazion in difese di chescj dirits (che al vûl dî ancje tignî impiât il ricuart di cui che lu à fat intai agns e intai secui stâts, a partî di chei furlans che ai 27 di Fevrâr dal 1511 a vevin fat riviel par difindi i “dirits antîcs” des lôr comunitâts). I doi aspiets ju ricjatìn ancje inte programazion speciâl che Radio Onde Furlane e met adun ancje chest an pe Zornade Furlane dai Dirits e che us invidìn a scoltâ.
Magari cussì no, di là dai ricognossiments che nus rivin des leçs di tutele (ricognossiments che simpri di plui a restin dome sul plan formâl), i nestris dirits linguistics e nazionâi a son rispietâts pôc o nuie. Il parcè di cheste afermazion al è facil di capî se si va a lei i documents di denuncie che a son stâts dât fûr dal nestri Comitât ancje intai ultins mês. Ce che forsit al è ancjemò piês al è però il fat che masse furlans a mostrin di no vê clâr che i problemis che ju scjafoin in dì di vuê a son sì i fîs di une crisi economiche e finanziarie internazionâl, ma che a rindiju ancjemò plui pençs al è stât il fat di no jessi stâts bogns di svilupâ un sisteme di autoguvier dal Friûl che nus permetès di elaborâ percors di svilup sociâl e economic diferents.
Un sisteme di guvier di chste fate però nol pues nassi dal nuie. Par svilupâsi e par cressi al à bisugne di une cussience identitarie fuarte che e vedi tant che fonde la nestre pluralitât linguistiche e nazionâl. La stesse che tantis voltis, nô furlans, o sin i prins a calcolâ di secondarie, cuant che no une font di straçariis. O sin ancjemò in timp par cambiâ. Varìno però la braùre e la capacitât par fâlu?
Un sisteme di guvier di chste fate però nol pues nassi dal nuie. Par svilupâsi e par cressi al à bisugne di une cussience identitarie fuarte che e vedi tant che fonde la nestre pluralitât linguistiche e nazionâl. La stesse che tantis voltis, nô furlans, o sin i prins a calcolâ di secondarie, cuant che no une font di straçariis. O sin ancjemò in timp par cambiâ. Varìno però la braùre e la capacitât par fâlu?
23/02/13
La rispueste de "Patrie" ai tais de Regjon
achì, a àn decidût di fâ front a cheste situazion cuntune revision radicâl dal progjet grafic dal gjornâl. Par scuvierzi la gnove muse de La Patrie dal Friûl e par resonâ sul avignî dal gjornâl l'apontament al è vuê, sabide ai 23 di Fevrâr, a 5 dopodimisdì alì dal bar dal cine Visionario a Udin (vie Asquini). Di là dai sfuarçs impuartants che si cîr di svilupâ par mantignî piadis lis vôs de informazion par furlan e par sloven e je aromai sante scugne une gnove politiche linguistiche a nivel regjonâl.
09/02/13
Titui in ros e pagjinis in blanc
Se bo glas naših dolin ugasnu? La vôs de nestre valade si distudaraie? Chest titul in ros al vierç il numar di cheste setemane dal Novi Matajur, il setemanâl dai slovens de provincie di Udin. Magari cussì no, la domande no je un esercizi di retoriche e nancje une maniere di fâ alarmisim. Il parcè dal risi che il Novi Matajur nol jessi plui al è spiegât in maniere une vore clare intai trê articui - un par sloven standard, un inte varietât slovene des valadis e un par talian - là che la redazion e conte la situazion critiche che il gjornâl si cjate a vivi. A rindi inmò plui di impat il messaç e je po la sielte, une vore sufierte, di lassâ in blanc dutis lis pagjinis dal setemanâl fûr che la prime. Un efiet, chel che al fâs il sfueâ un gjornâl vueit, che al vâl forsit di plui di tantis peraulis.
Di dulà nassie cheste situazion. Di une bande dai tais intai finanziaments e dai ritarts inte erogazion dai fonts assegnâts (ma cui che al spiete intal framieç al à di paiâ, par esempli, i dipendents, la stamparie, lis spesis di spedizion, lis boletis e v.i.): il stes probleme che al colpìs ancje altris mieçs di informazion che a doprin une lenghe minorizade (juste al 28 di Zenâr al Comitât 482 i è stât domandât di intervignî intune conference stampe là che Radio Onde Furlane e Radio Spazio 103 a denunciavin la lôr situazion une vore grivie). Di chê altre bande si à però di zontâ ancje une inchieste de finance che di passe un an e je daûr a blocâ lis risorsis che i spietaressin al Novi Matajur daûr de leç su la stampe. Un tant, si dîs, al coventarès par sclarî i rapuarts che a son tra il setemanâl e il cuotidian Primorski Dnevnik. Une vicende che e je pardabon di no crodi: prime si invide i sogjets che a àn finalitâts similârs a colaborâ tra di lôr par ridusi i coscj e miorâ i risultâts e po, a cui che lu fâs, i si mande la finance par viodi ce che al è sot…
Par savê alc di plui si pues lei chest articul dal Novi Matajur o cjatâsi vinars ai 15 di Fevrâr, a sîs e mieze sot sere, alì dal Slovenski Kulturni Center di Sant Pieri. Vuê plui che in altris moments al è impuartant dâsi dongje e sostignîsi, furlans cun slovens, slovens cun furlans. Il Friûl nol à nissun avignî se chestis dôs comunitâts a van al mancul, se chestis lenghis si sfantin e se cui che i da vôs al siere.
30/01/13
E l'articul 3 dal Statût di Autonomie?
Ai 31 di Zenâr a colin i 50 agns dal Statût di Autonomie de Regjon Friûl - Vignesie Julie. Al è in gracie di cheste autonomie che la nestre tiere e à podût fâ pas indenant une vore impuartants, pas che forsit in dì di vuê tancj a dan par scontâts cence domandâsi in ce condizions che o saressin se no vessin vût cheste autonomie e cence domandâsi in ce stâts che o finiressin se o vessin di pierdile.
Vuê forsit plui che in altris moments, ancje par vie de apatie di tancj di lôr, la nestre autonomie e je sot atac. Par difindile e par incressile però no bastin lis peraulis. Di une bande al covente savêle esercitâ no par garantî cualchi privileç, ma par ufrî un model di guvier che al permeti ai citadins e aes comunitâts che si aministre di vivi miôr (sul front dai dirits, dal ambient, dai servizis, dal lavôr e v.i.). Di chê altre bande al covente motivâle, ven a dî spiegâ il parcè de nestre specialitât. Une specialitât che no si fonde plui su lis resons che a podevin jessi 50 agns indaûr, ma che in dì di vuê si fonde dome suntun element: la presince, ancjemò maioritarie, di comunitâts che a fevelin intune lenghe divierse di chê dal stât.
Su chest secont pont però la Regjon in chescj agns e à fat pardabon pôc, par no dî che e je lade di chê altre bande... La prossime legjislature no podarà fâ di mancul di frontâ chest grop, almancul che no si vueli riscjâ di pierdi la nestre autonomie. Intai 50 agns dal Statût, duncje, il Comitât 482 adun cu la associazion slovene Edinost al à dât fûr un comunicât stampe, inviât ancje a ducj i conseîrs regjonâi, là che si riclame la atenzion su chest aspiet. Un aspiet che al è leât prin di dut al articul 3 dal Statût di Autonomie che, in buine sostance, al reste ancjemò dome su la cjarte. Il test integrâl dal comunicât lu cjatais intal spazi dai coments e sul nestri sît internet.
17/01/13
Pe Regjon no valìn nancje il 0,1% dal belanç
Inte leç finanziarie pal 2013 pal furlan al è dome un milion e 660 mil euros, la plui part, o sei 950 mil (50 mil in mancul dal an passât), pal ûs curicolâr de lenghe inte scuele. Pai programs radiotelevisîfs par furlan no si à metût un euro, la ARLeF si è ricjatade cul belanç cuasi smiezât e, in medie, rispiet al 2012 lis risorsis pal furlan gjestidis dal assessôr Elio De Anna a son stadis taiadis dal 49,6%. In ogni câs la cifre totâl e je fintremai plui basse di chê che la Regjon e à metût pal teatri Verdi di Triest!
Pe comunitât slovene lis risorsis a son plui altis – si fevele di alc di mancul di 4 milions di euros – ma a son inte plui part fonts di divignince statâl, parcè che la Regjon, di sô, no met nancje 300 mil euros. Pes comunitâts di lenghe todescje, invezit, la finanziarie e previôt un stanziament di 150 mil euros. Al è po un milion e 300 mil euros a van ai ents locâi par intervents che a varessin di jessi leâts ae aplicazion des leçs di tutele des minorancis. Ae fin se si metin adun risorsis statâls e regjonâls, fonts pal furlan, pal sloven e par todesc, si rive a di une cifre totâl che no tocje nancje il 0,1% des risorsis che a formin la leç finanziarie.
Invistî mancul dal 0,1% dal belanç par chê che aromai e je la uniche reson che e permet di justificâ la specialitât e la autonomie dal Friûl - VJ al è un dât che nol varès pardabon bisugne di nissun coment, ma che al definìs miôr di tantis peraulis il pês che la aministrazion regjonâl e da aes lenghis propriis de nestre tiere e aes personis che lis fevelin.
Iscriviti a: Post (Atom)
fur_Latn unk unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn unk fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn unk fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn unk fur_Latn fur_Latn unk fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn lmo_Latn